Il-gazzetta Taljana tal-Ħamis 17 ta' Settembru qabdet ma kelmtejn li qal il-Ministru tal-Intern Malti Carmelo Abela u waslet għal konklużjoni li hemm ftehim sigriet bejn Malta u l-Italja li permezz tiegħu l-Italja iġġorr il-piz tal-immigranti f'dawn l-ibħra u min-naħa l-oħra Malta ser tagħlaq għajnejha għall-esplorazzjoni għaż-żejt mill-Italja f'żoni fejn dan hu ikkontestat. ċaħad li hemm dan il-ftehim . Tajjeb li saret din iċ-ċaħda, għax ngħid il-verità jiena ukoll rajtha ftit imġebbda. Għax kieku dan kien minnu kien ikun ġustifikat li l-Gvern jiġi akkużat bi tradiment. Imma ma naħsibx li hu l-każ. Minkejja dan, iżda, ċ-ċaħda ftit li xejn ser issolvi. Għax hu ovvju li xi tip ta' ftehim hemm. Anke jekk hu ftehim li hu biss wieħed ibbażat fuq il-ħbiberija. Kien ikun tajjeb kieku l-Gvern, apparti ċaħda, ippubblika d-dokumentazzjoni li għandu dwar l-arranġamenti li wasal għalihom mal-Gvern Taljan. Għax ngħiduha kif inhi, kemm Joseph kif ukoll uħud mill-Ministri ta' madwaru iħobbu jiżolqu biex jevitaw milli jagħtu l-informazzjoni. F'materja sensittiva bħal din, għaldaqstant iċ-ċaħda ftit li xejn ser issolvi. Is-sejħa li nagħmel lil Gvern hi waħda: poġġi l-karti kollha fuq il-mejda, illum qabel għada. Kun trasparenti.
Iċ-ċaħda ma ssolvi xejn: kun trasparenti